CELEX: 32018D1927
Language: hu
Date: 2018-12-05 00:00:00
Title: A Bizottság (EU) 2018/1927 határozata (2018. december 5.) a személyes adatoknak az Európai Bizottság által a versenyjog területén történő kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról

10.12.2018   
               
               
                  HU
               
               
                  Az Európai Unió Hivatalos Lapja
               
               
                  L 313/39
               
            
         A BIZOTTSÁG (EU) 2018/1927 HATÁROZATA
         (2018. december 5.)
         a személyes adatoknak az Európai Bizottság által a versenyjog területén történő kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 249. cikke (1) bekezdésére,
         mivel:
         
                     (1)
                  
                  
                     A Bizottság a versenyjogi szabályok érvényesítése érdekében igazgatási vizsgálatokat folytat a Szerződésnek, a másodlagos jognak, valamint az e célból elfogadott nemzetközi megállapodásoknak megfelelően (1). E célból a vonatkozó uniós jogi aktusok által a Bizottságra ruházott vizsgálati és végrehajtási hatásköröket gyakorol (beleértve a kapcsolódó operatív tevékenységeket is) az antitröszt-politika, az összefonódások ellenőrzése és az állami támogatások ellenőrzése terén.
                  
               
                     (2)
                  
                  
                     A Bizottság által végzett versenyjogi vizsgálatok és végrehajtási tevékenységek nem természetes személyekre mint olyanokra, hanem a Szerződés versenyszabályainak hatálya alá tartozó vállalkozásokra és tagállamokra irányulnak. Mindazonáltal elkerülhetetlen, hogy a versenyjogi vizsgálatok során az (EU) 2018/1725 európai parlamenti és tanácsi rendelet (2) 3. cikkének 1. pontja szerinti személyes adatok az (EU) 2018/1725 rendelet 3. cikkének 3. pontja szerinti adatkezelés tárgyát képezzék. A Bizottságnak az uniós versenyszabályokat érvényesítő hatóságként rá bízott feladatok ellátása érdekében kezelnie kell az ilyen személyes adatokat. Az antitröszt-politika, az összefonódás-ellenőrzés és az állami támogatások ellenőrzése terén folytatott vizsgálat, valamint a versenyszabályok végrehajtása az (EU) 2018/1725 rendelet 25. cikke (1) bekezdésének c) és g) pontjában említett esetekben a közhatalmi feladatok ellátásához kapcsolódó ellenőrzési, vizsgálati vagy szabályozási tevékenységnek minősül. Ezek a tevékenységek a versenyképes belső piac előmozdítását és védelmét szolgálják, ezáltal biztosítva az Unió és a tagállamok fontos gazdasági és pénzügyi érdekeinek védelmét.
                  
               
                     (3)
                  
                  
                     Az antitröszt-politikával, az összefonódás-ellenőrzéssel és az állami támogatások ellenőrzésével kapcsolatos vizsgálati és végrehajtási tevékenységek céljából a Bizottság olyan személyes adatokat kezel, melyeket jogi személyektől, természetes személyektől, tagállamoktól és más szervezetektől (például nemzeti versenyhatóságoktól, szabályozó szervektől és egyéb köztestületektől és hatóságoktól), harmadik országok versenyhatóságaitól, valamint nemzetközi testületektől és szervezetektől kap vagy kér be. A versenyjogi vizsgálatok és végrehajtási tevékenységek során – függetlenül attól, hogy saját kezdeményezésre vagy a kapott információk alapján jár-e el – a Bizottság nyilvánosan hozzáférhető forrásokból (pl. piacfigyelő vagy -átvilágító tevékenységek keretében), anonim forrásokból (pl. visszaélést bejelentő személyektől/informátoroktól) vagy azonosított, személyazonosságuk védelmét igénylő forrásokból (pl. panaszosoktól) származó, kapott vagy bekért személyes adatokat is kezelhet.
                  
               
                     (4)
                  
                  
                     A Bizottság másfelől személyes adatokat továbbíthat jogi vagy természetes személyeknek (például az iratbetekintési eljárás keretében), nemzeti versenyhatóságoknak és más hatóságoknak és szerveknek a tagállamokkal vagy harmadik országok hatóságaival és szervezeteivel való kétoldalú vagy többoldalú együttműködés keretében, amennyiben ez szükséges és helyénvaló hatásköreinek gyakorlása, a bizottsági eljárás által érintett felek védelemhez való jogának biztosítása, valamint az uniós versenyjogi szabályok hatékony és eredményes alkalmazásának biztosítása érdekében.
                  
               
                     (5)
                  
                  
                     A versenyjogi vizsgálati és végrehajtási tevékenységek során végzett, az (EU) 2018/1725 rendelet 3. cikkének 3. pontja szerinti személyesadat-kezelésre a hivatalos bizottsági eljárás megindítását megelőzően is sor kerülhet, és az a vizsgálat teljes folyamata során, sőt a vizsgálat hivatalos lezárása után is folytatódhat (például a piacfigyelő, megfelelőség-ellenőrzési vagy piacátvilágító tevékenységek miatt, vagy azért, hogy a Bizottság felmérje az új vizsgálati tevékenységek, jogi eljárások megindításának szükségességét stb.).
                  
               
                     (6)
                  
                  
                     A Bizottság által kezelt személyes adatok lehetnek például azonosító adatok, kapcsolattartási adatok, szakmai adatok, valamint a vizsgálat vagy eljárás tárgyához kapcsolódó vagy azzal kapcsolatba hozott adatok. A személyes adatokat biztonságos elektronikus környezetben tárolják, hogy megakadályozzák az adatokhoz való jogosulatlan hozzáférést vagy az adatok továbbítását olyan személyek számára, akiknek nem szükséges azokról tudniuk. A személyes adatokat a Bizottság vizsgálatot végző szolgálatai őrzik meg a vizsgálathoz szükséges ideig, az új vizsgálati tevékenységek megindításának értékeléséhez, az igazgatási eljárás során, minden további bírósági felülvizsgálati eljárás időtartamára, valamint az ügy végleges lezárását követően az előírt adatmegőrzési időszak végéig. A megőrzési időszak végén az üggyel kapcsolatos információk, beleértve a személyes adatokat is, a Bizottság irattárába kerülnek át (3).
                  
               
                     (7)
                  
                  
                     Feladatainak ellátása során a Bizottságnak tiszteletben kell tartania a természetes személyeknek az Európai Unió Alapjogi Chartája 8. cikkének (1) bekezdése és a Szerződés 16. cikkének (1) bekezdése által elismert, személyesadat-kezeléssel kapcsolatos jogait. A Bizottság ugyanakkor felel a versenyszabályok érvényesítéséért, ami megköveteli, hogy időben végezze el a vizsgálatokat, tiszteletben tartva a titoktartásra és a szakmai titoktartásra vonatkozó szabályokat (4), a vizsgálat által érintett felek védelemhez való jogát (5), valamint a személyek azon jogait, amelyek személyazonosságuk védelmét igénylik.
                  
               
                     (8)
                  
                  
                     Bizonyos körülmények esetén össze kell egyeztetni az érintetteknek az (EU) 2018/1725 rendelet szerinti jogait a vizsgálati és végrehajtási tevékenységekkel, valamint a más érintettek alapvető jogainak és szabadságainak teljeskörű tiszteletben tartásával. E célból az (EU) 2018/1725 rendelet 25. cikke lehetőséget biztosít arra, hogy a Bizottság korlátozza ugyanezen rendelet 14–22. cikkének és 35. cikkének alkalmazását, továbbá 4. cikkének alkalmazását, amennyiben annak rendelkezései megfelelnek az említett rendelet 14–22. cikkében meghatározott jogoknak és kötelezettségeknek.
                  
               
                     (9)
                  
                  
                     Ezeknek a belső szabályoknak ki kell terjedniük minden olyan adatkezelési műveletre, amelyet a Bizottság a vizsgálati hatáskörének gyakorlása során végez, függetlenül attól, hogy saját kezdeményezésre vagy kapott adatok alapján jár el, valamint ki kell terjedniük az antitröszt-politika, az összefonódás-ellenőrzés és az állami támogatások ellenőrzése terén folytatott végrehajtási és kapcsolódó operatív tevékenységek során végzett adatkezelésre, amennyiben az érintettek jogainak gyakorlása veszélyeztetheti a vizsgálati vagy végrehajtási tevékenységek végzését. Ezeknek a szabályoknak vonatkozniuk kell mindazon adatkezelési műveletekre, amelyekre az eljárások hivatalos megindítását megelőzően, a vizsgálatok lefolytatása során, valamint a vizsgálatok hivatalos lezárása után kerül sor, beleértve a nemzeti versenyhatóságokkal, a tagállamokkal vagy a harmadik országbeli hatóságokkal és szervezetekkel folytatott kétoldalú vagy többoldalú együttműködés keretében történő adatkezelést is.
                  
               
                     (10)
                  
                  
                     Az (EU) 2018/1725 rendelet 14., 15. és 16. cikkének való megfelelés érdekében a Bizottságnak saját honlapján közzétett adatvédelmi értesítések formájában átlátható és következetes módon tájékoztatnia kell az összes személyt a személyes adatainak kezelését magában foglaló bizottsági tevékenységekről, valamint a jogaikról.
                  
               
                     (11)
                  
                  
                     Az (EU) 2018/1725 rendelet 14. cikke (5) bekezdésének és 16. cikke (5) bekezdésének sérelme nélkül a Bizottság az említett rendelet 25. cikke alapján a saját versenyjogi vizsgálatainak és a versenyjogi szabályok érvényesítésének védelme, a tagállami versenyhatóságok vizsgálatainak és eljárásainak védelme, a vizsgálati eszközök és módszerek védelme, valamint más személyek vizsgálatokhoz kapcsolódó jogainak védelme érdekében is korlátozhatja az érintettek tájékoztatását és egyéb jogainak alkalmazását.
                  
               
                     (12)
                  
                  
                     Emellett a hatékony együttműködés fenntartása érdekében szükséges lehet, hogy a Bizottság más uniós intézmények, szervek, hivatalok és ügynökségek vagy a tagállami hatóságok adatkezelési műveleteinek védelme érdekében korlátozza az érintettek jogainak alkalmazását. Ennek érdekében a Bizottságnak konzultálnia kell e szolgálatokkal, intézményekkel, szervekkel, hivatalokkal, ügynökségekkel és hatóságokkal a korlátozások bevezetésének releváns okairól, valamint a korlátozások szükségességéről és arányosságáról.
                  
               
                     (13)
                  
                  
                     Előfordulhat az is, hogy a Bizottságnak harmadik országoktól vagy nemzetközi szervezetektől kapott személyes adatokkal kapcsolatban kell korlátoznia az érintettek tájékoztatását és egyéb jogainak alkalmazását az érintett országokkal vagy szervezetekkel való együttműködés és ezáltal az Unió egy fontos közérdekű céljának védelme érdekében. Bizonyos körülmények között azonban az érintett érdeke vagy alapvető jogai fontosabbnak minősülhetnek a nemzetközi együttműködés érdekeinél.
                  
               
                     (14)
                  
                  
                     A Bizottság ezért az (EU) 2018/1725 rendelet 25. cikke (1) bekezdésének c), g) és h) pontjában felsorolt okokat olyan okokként azonosította, amelyek alapján indokolt az (EU) 2018/1725 rendelet 25. cikke szerinti korlátozásokat alkalmazni a Bizottság által a versenyjog, ezen belül az antitröszt-politika, az összefonódás-ellenőrzés és az állami támogatások ellenőrzése területén folytatott vizsgálati és végrehajtási tevékenységek keretében végzett adatfeldolgozási műveletekre.
                  
               
                     (15)
                  
                  
                     A Bizottságnak átlátható módon kell kezelnie az összes korlátozást, és a megfelelő nyilvántartási rendszerben a korlátozások minden alkalmazását nyilvántartásba kell vennie.
                  
               
                     (16)
                  
                  
                     Az (EU) 2018/1725 rendelet 25. cikkének (8) bekezdése értelmében az adatkezelők az érintettre vonatkozó korlátozás alkalmazásának okaira vonatkozó tájékoztatást elhalaszthatják, vagy attól eltekinthetnek, amennyiben e tájékoztatás bármilyen módon veszélyeztetné a korlátozás célját. Ez különösen az (EU) 2018/1725 rendelet 16. és 35. cikkében meghatározott jogok korlátozásának az esetében áll fenn. Annak biztosítása érdekében, hogy az érintetteknek az (EU) 2018/1725 rendelet 16. és 35. cikke szerinti jogai csak addig legyenek korlátozva, ameddig a korlátozás okai fennállnak, a Bizottságnak rendszeresen és a vonatkozó vizsgálat lezárásakor felül kell vizsgálnia álláspontját.
                  
               
                     (17)
                  
                  
                     Amennyiben az érintett egyéb jogait korlátozzák, az adatkezelőnek eseti alapon kell értékelnie, hogy a korlátozásról szóló értesítés veszélyeztetné-e a korlátozás célját. Az adatkezelő a Bizottságon belül a versenypolitikáért felelős szolgálat.
                  
               
                     (18)
                  
                  
                     Az e határozatnak való megfelelés érdekében a Bizottság adatvédelmi tisztviselőjének el kell végeznie a korlátozások alkalmazásának független felülvizsgálatát.
                  
               
                     (19)
                  
                  
                     E határozatot az (EU) 2018/1725 rendelet 25. cikke alkalmazásában fogadják el, és a jogbiztonság érdekében az említett rendelettel egy időben kell hatályba lépnie.
                  
               
                     (20)
                  
                  
                     A Bizottság az európai adatvédelmi biztossal konzultációt folytatott,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   Ez a határozat meghatározza azokat a szabályokat, amelyeket a Bizottságnak a versenyjogi tevékenységei keretében az érintettek adatkezelésről való tájékoztatása tekintetében az (EU) 2018/1725 rendelet 14., 15. és 16. cikkének megfelelően követnie kell.
               E határozat megállapítja továbbá azokat a feltételeket, amelyek mellett a Bizottság korlátozhatja az (EU) 2018/1725 rendelet 4., 14–17., 19., 20. és 35. cikkének alkalmazását ugyanezen rendelet 25. cikkével összhangban.
            
            
               (2)   Ez a határozat a személyes adatoknak a Bizottság által a Szerződés 101–109. cikke szerinti feladatainak teljesítése érdekében végzett tevékenységek céljából vagy azokkal kapcsolatban végzett kezelésére alkalmazandó.
            
         
         
            2. cikk
            Alkalmazandó kivételek és korlátozások
            
               (1)   Amennyiben a Bizottság feladatait az (EU) 2018/1725 rendeletnek megfelelően az érintettek jogaira vonatkozóan gyakorolja, mérlegelnie kell, hogy alkalmazandó-e az említett rendeletben megállapított kivételek valamelyike.
            
            
               (2)   E határozat 3–7. cikkére is figyelemmel a Bizottság korlátozhatja az (EU) 2018/1725 rendelet 14–17., 19., 20. és 35. cikkének alkalmazását, továbbá a 4. cikk (1) bekezdésének a) pontjában meghatározott átláthatóság elvének alkalmazását, amennyiben annak rendelkezései megfelelnek az (EU) 2018/1725 rendelet 14–17., 19., 20. és 35. cikkében foglalt jogoknak és kötelezettségeknek, amennyiben e jogok és kötelezettségek gyakorlása – egyebek mellett például a vizsgálati eszközök és módszerek feltárása révén – veszélyeztetné a Bizottság vizsgálati és végrehajtási tevékenységeinek célját, vagy hátrányosan érintené más érintettek jogait és szabadságait.
            
            
               (3)   A 3–7. cikkre is figyelemmel, a Bizottság más uniós intézményektől, szervektől, ügynökségektől és hivataloktól, illetékes tagállami vagy harmadik országbeli hatóságoktól vagy nemzetközi szervezetektől kapott személyes adatok vonatkozásában korlátozhatja az e cikk (2) bekezdésében említett jogokat és kötelezettségeket az alábbi körülmények fennállása esetén:
               
                           a)
                        
                        
                           amennyiben e jogok gyakorlását és kötelezettségek teljesítését más uniós intézmények, szervek, ügynökségek és hivatalok korlátozhatják az (EU) 2018/1725 rendelet 25. cikkében meghatározott vagy az említett rendelet IX. fejezetével, az (EU) 2016/794 európai parlamenti és tanácsi rendelettel (6) vagy az (EU) 2017/1939 tanácsi rendelettel (7) összhangban meghatározott egyéb jogi aktusok alapján;
                        
                     
                           b)
                        
                        
                           amennyiben e jogok gyakorlását és kötelezettségek teljesítését az illetékes tagállami hatóságok korlátozhatják az (EU) 2016/679 európai parlamenti és tanácsi rendelet (8) 23. cikkében említett jogi aktusok vagy az (EU) 2016/680 európai parlamenti és tanácsi irányelv (9) 13. cikkének (3) bekezdését, 15. cikkének (3) bekezdését vagy 16. cikkének (3) bekezdését átültető nemzeti intézkedések alapján;
                        
                     
                           c)
                        
                        
                           amennyiben e jogok gyakorlása és kötelezettségek teljesítése veszélyeztetheti a Bizottságnak a versenyjogi vizsgálatok lefolytatása vagy a versenyjogi határozatok végrehajtása terén harmadik országokkal vagy nemzetközi szervezetekkel folytatott együttműködését.
                        
                     Az első albekezdés a) és b) pontjában említett körülmények fennállása esetén a Bizottság a korlátozások alkalmazását megelőzően konzultál az érintett uniós intézményekkel, szervekkel, ügynökségekkel, hivatalokkal vagy illetékes tagállami hatóságokkal, kivéve, ha a Bizottság számára egyértelmű, hogy az említett pontokban hivatkozott jogi aktusok valamelyike előírja a korlátozás alkalmazását.
               Az első albekezdés c) pontja nem alkalmazandó abban az esetben, ha a harmadik országokkal vagy nemzetközi szervezetekkel való együttműködésre vonatkozó bizottsági érdeknél nagyobb súlyt képviselnek az érintettek érdekei vagy alapvető jogai és szabadsága.
            
            
               (4)   Az (1), (2) és (3) bekezdés nem érinti az (EU) 2018/1725 rendelet 25. cikke alapján az érintettek tájékoztatására és egyes jogok korlátozására vonatkozóan belső szabályokat megállapító egyéb bizottsági határozatok alkalmazását és a Bizottság eljárási szabályzatának 23. cikkét.
            
         
         
            3. cikk
            Az érintett tájékoztatása
            
               (1)   A Bizottság saját honlapján közzéteszi azon adatvédelmi értesítéseket, amelyek az összes érintettet tájékoztatják a személyes adataik kezelésével járó bizottsági tevékenységekről.
            
            
               (2)   Az (EU) 2018/1725 rendelet 14. cikke (5) bekezdésének és 16. cikke (5) bekezdésének sérelme nélkül, amennyiben a Bizottság részben vagy egészben korlátozza az olyan érintettek tájékoztatását, akiknek adatait versenyjogi vizsgálat vagy végrehajtás (és kapcsolódó operatív tevékenységek) céljából kezeli, a 6. cikkel összhangban feljegyzi és nyilvántartásba veszi a korlátozás okait.
            
         
         
            4. cikk
            Az érintett hozzáféréshez, törléshez és az adatkezelés korlátozásához való joga
            
               (1)   Amennyiben a Bizottság részben vagy egészben korlátozza az érintetteknek az (EU) 2018/1725 rendelet 17., 19. és 20. cikkében említett hozzáférési, törlési vagy adatkezelés-korlátozási jogát, a hozzáférés, törlés vagy adatkezelés-korlátozás iránti kérelemre adott válaszában tájékoztatja az érintettet az alkalmazott korlátozásról és annak fő okairól, valamint arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
            
            
               (2)   Az (1) bekezdésben említett korlátozás okairól szóló tájékoztatás mellőzhető, amennyiben meghiúsítaná a korlátozás célját.
            
            
               (3)   A Bizottság a 6. cikkel összhangban feljegyzi és nyilvántartásba veszi a korlátozás okait.
            
            
               (4)   Amennyiben a hozzáférés jogát részben vagy egészben korlátozták, az érintett az európai adatvédelmi biztos közvetítésével gyakorolja hozzáférési jogát az (EU) 2018/1725 rendelet 25. cikkének (6), (7) és (8) bekezdésével összhangban.
            
         
         
            5. cikk
            Az érintett tájékoztatása az adatvédelmi incidensről
            Amennyiben a Bizottság korlátozza az érintettnek az adatvédelmi incidensről való, az (EU) 2018/1725 rendelet 35. cikke szerinti tájékoztatását, e határozat 6. cikkével összhangban feljegyzi és nyilvántartásba veszi a korlátozás okait.
         
         
            6. cikk
            A korlátozások feljegyzése és nyilvántartásba vétele
            
               (1)   A Bizottság feljegyzi az e határozat alapján alkalmazott korlátozások okait, beleértve a korlátozás szükségességének és arányosságának értékelését.
            
            
               (2)   Ebből a célból fel kell jegyezni, hogy a jog gyakorlása milyen módon veszélyeztetné a Bizottság vizsgálati és végrehajtási tevékenységeinek célját vagy a 2. cikk (2) vagy (3) bekezdése alapján alkalmazott korlátozásokat, vagy hogyan érintené hátrányosan más érintettek jogait és szabadságait.
            
            
               (3)   A feljegyzést és – adott esetben – az alapul szolgáló ténybeli és jogi elemeket tartalmazó dokumentumokat nyilvántartásba kell venni. Ezeket kérésre az európai adatvédelmi biztos rendelkezésére kell bocsátani.
            
         
         
            7. cikk
            A korlátozások időtartama
            
               (1)   A 3., 4. és 5. cikkben említett korlátozások mindaddig alkalmazandók, amíg azok okai fennállnak.
            
            
               (2)   Amennyiben a 3. vagy 5. cikkben említett korlátozás okai már nem állnak fenn, a Bizottság feloldja a korlátozást, és az érintettet tájékoztatja a korlátozás okairól. Ezzel egyidejűleg a Bizottság tájékoztatja az érintettet arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
            
            
               (3)   A Bizottság minden évben és a vonatkozó vizsgálat lezárásakor felülvizsgálja a 3. és 5. cikkben említett korlátozások alkalmazását.
            
         
         
            8. cikk
            Az adatvédelmi tisztviselő által végzett felülvizsgálat
            
               (1)   Az adatvédelmi tisztviselőt indokolatlan késedelem nélkül tájékoztatni kell minden olyan esetben, amikor az érintettek jogait e határozattal összhangban korlátozzák. Kérésre az adatvédelmi tisztviselő számára hozzáférést kell biztosítani a nyilvántartáshoz, valamint az alapul szolgáló ténybeli és jogi elemeket tartalmazó dokumentumokhoz.
            
            
               (2)   Az adatvédelmi tisztviselő kérheti a korlátozás felülvizsgálatát. Az adatvédelmi tisztviselőt tájékoztatni kell a kért felülvizsgálat eredményéről.
            
         
         
            9. cikk
            Hatálybalépés
            Ez a határozat az (EU) 2018/1725 rendelet hatálybalépésének napján lép hatályba.
         
         
            Kelt Brüsszelben, 2018. december 5-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  Lásd különösen az antitröszt-politika vonatkozásában a Szerződés 81. és 82. cikkében meghatározott versenyszabályok végrehajtásáról szóló, 2002. december 16-i 1/2003/EK tanácsi rendeletet (HL L 1., 2003.1.4., 1. o.), az összefonódások ellenőrzése vonatkozásában a vállalkozások közötti összefonódások ellenőrzéséről szóló, 2004. január 20-i 139/2004/EK tanácsi rendeletet (az EK összefonódás-ellenőrzési rendelete) (HL L 24., 2004.1.29., 1. o.) és az állami támogatások ellenőrzése vonatkozásában az Európai Unió működéséről szóló szerződés 108. cikk alkalmazására vonatkozó részletes szabályok megállapításáról szóló, 2015. július 13-i (EU) 2015/1589 tanácsi rendeletet (HL L 248., 2015.9.24., 9. o.).
         
            (2)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.). Az (EU) 2018/1725 rendelet 3. cikkének 3. pontja szerinti adatkezelés olyan helyzeteket is magában foglal, amelyben a Bizottság hozzá önkéntesen továbbított személyes adatokat kap.
         
            (3)  Az iratoknak a Bizottságon belüli megőrzését a közös dokumentummegőrzési lista szabályozza (ennek legfrissebb verziója a SEC (2012) 713 dokumentum), amely egy olyan megőrzési ütemtervet tartalmaz, amely megállapítja a különböző típusú bizottsági dokumentumok megőrzési idejét.
         
            (4)  Lásd különösen a Szerződés 339. cikkét, valamint az 1/2003/EK rendelet 28. cikkét, a Bizottság által az EK-Szerződés 81. és 82. cikke alapján folytatott eljárásokról szóló, 2004. április 7-i 773/2004/EK bizottsági rendelet (HL L 123., 2004.4.27., 18. o.) 15. cikkének (4) bekezdését, a 139/2004/EK rendelet 17. cikkét és a vállalkozások közötti összefonódások ellenőrzéséről szóló 139/2004/EK tanácsi rendelet végrehajtásáról szóló, 2004. április 21-i 802/2004/EK bizottsági rendelet (HL L 133., 2004.4.30., 1. o.) 18. cikkét, az (EU) 2015/1589 rendelet 30. és 31. cikkét, valamint az állami támogatásokra vonatkozó bejelentési űrlapok részét képező, bizalmas adatokra vonatkozó kötelező nyilatkozatokat, amelyek a módosított 794/2004/EK rendelet mellékleteiben találhatók.
         
            (5)  Az érintettek jogainak az (EU) 2018/1725 rendelet szerinti biztosítása és az adatkezelőkre vonatkozó, az említett rendelet szerinti kötelezettségek teljesítése nem érinti a versenyjogi eljárásban érintett felek védelemhez való jogának a Bizottság általi kezelését. A versenyjogi vizsgálatok során összegyűjtött bizonyítékok sértetlenségét és hitelességét ezért nem veszélyeztetheti a versenyjogi eljárási szabályoknak megfelelően kapott vagy begyűjtött dokumentumok módosítása.
         
            (6)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).
         
            (7)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
         
            (8)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
         
            (9)  Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).